钦定古今图书集成/历象汇编/庶征典/第025卷 > 《观象玩占》 > 《月杂变》
## 钦定古今图书集成/历象汇编/庶征典/第025卷 > 《观象玩占》 > 《月杂变》

月变色，其国有殃。青，为忧，为饥；赤，为争，为兵；白，为丧，
为旱；黑，为水，为疫，为死丧；黄润而明，则有喜；黄燥，为
风为旱。又曰：“月变将有殃。”

月始生而色青，其分有疾，五谷贵；赤色，其分君忧；色
黄，其分有立王；色白，其分亡地；色黑，其分有水。
月满而色赤，为兵，为旱。月色如赭，大将死野。

月二十八日，色黄，客受殃。

两军相当，月生而色黄，主人受其殃。《河图帝览嬉》曰：
“月入而色黄，主人受殃；月出而色赤黄，客受殃；三日
不复生，主不胜。”

“月无光，臣作乱，其下国有死王；一曰君令不行，民饥，
国忧。”《乙巳占》曰：“人君宰相行令，不顺四时，刑罚不中黜贤蔽能，则月无光，不救其行，五谷不成，六畜不生，
上下不从，盗贼并起；或日月无光，战不胜。”京房曰：“月
无光，臣下作乱，政令不行，民饥亡；正月无光，兵起，人
多死；二月无光，有灾异事；三月无光，火灾、旱；六月无”
光，六畜贵；七月无光，虫灾、岁凶；八月无光，兵起；九月
无光，布帛贵；十月无光，六畜贵；十一月无光，鱼盐大
贵；十二月无光，五谷大贵。若九月至十二月，皆不光
明，谷大贵。

月生而无光，其下多死亡。

月晕而无光，是为“大荡”，其下有兵丧。

凡攻城，月小而无光，其城降；月大而无光，其城不降。
月光如张炬，其下国立王。

《乙巳占》曰：“月昼明，臣将与君争能。人君宜黜强臣，去
奸佞，亲忠直，绝女谒，则祸不至矣。”

月生三角，其中缦缦如丝布状，其野虚，兵尽出，在外
主人不胜。

月出非其所行之路，皆女主失行，奸通内外，或阴谋，
小国兵强，中国民饥，下欲僭权。

天有三门，房星其准也。中央曰“天街”，南二星曰阳环，
南星之下曰太阳道，北二星曰阴环，北星之上曰太
阴道。由天街则天下和平，行太阳道则为旱，行太阴
道则为水。

月出地上，庶人出为天下王。

月生正偃，天下有兵。兵合无兵，人主凶。一曰：“无兵，则
兵出。”一曰“初生而偃，有水。”

月始生，正仰天下有兵，兵合，无兵人主凶。

月始生而南向，籴贵；其月有战，则南方胜。一曰：“月生
南向，阴国亡地。”又曰：“南国有兵。始生而上大者，上旬
籴贱；下大者，下旬籴贱；初生小而形广大者，水灾。初
生而已半，女主强。”又曰：“阴国利。初生而见东方，天下
兵起。初生而见南方，米贵；在其月初生而盛明，女主
持政。”

凡月生三日而见，三日不见，至七日始见，天下兵起；
十五日始见，国灭。

凡大月八日昏中，小月七日昏中，过度有兵，不及度
有丧。月三日、四日而昏中，天下有急，兵臣专恣。五日
而昏中，兵起在外。战六日，将死，女主擅权，天下乱，宗
庙易。十二、十三日而昏中，下谋上，事成。

月生八日而上弦，天下大安。生八日而不弦，攻人城
者不胜。十日而不弦，战不胜，将死。六日而弦，大臣专
政，不用主命。九日而弦以战，主人胜，客不胜。月未当
弦而弦，兵大起。未当下弦而弦，臣下多奸。当弦而不
弦，国有大兵。

“月十五日而正望，天下安宁；十四日而望主，更令期
一年；十六日而望，国不昌。”《河图帝览嬉》曰：“月未当望
而望，是谓促兵，宜攻他人。月当望而不望，攻人地者
有殃，所宿国亡地。”《乙巳占》云：“月末当望而望，为急兵，
大战，兵破将死，大臣执政逼君，女主擅权，天下乱，宗
庙易。一曰：月望而不满，有兵；一曰：其分失地。”

月当盈而不盈，君侵臣，大旱之兆。未当盈而盈，臣欺
君，有兵。月生三日至七日而盈，兵大起；八日以后盈，
天下乱。十一日至十四日盈，其分君亡。

《月上弦，后盈》，明君无威德，君臣执政，民背其君，尊其
臣。

“月未当缺而缺，大臣灭女，主黜诸侯，《世家》绝。”“月当亏
而不亏，阴盛臣强君夺势。月下弦而不弦，奸臣专国
政。”

月当晦而不尽所宿，国亡地。

月当出而不出，有阴谋，有死王，天下乱。月未当生而
生，臣下专恣。

月始生中，天，上谋下事不成。

月前望而西缺，后望东缺，名曰“反月。”臣不奉法，侵夺
主势，天下有涌水，兵起。

月入八日北向阴，国亡地；不尽八日北向阳，国失地。
月大而体小者，旱。

月晦而见西方，谓之脁；朔而犹见于东方，谓之朒，又
谓之“仄匿。脁则侯王其舒，言政缓则阳行迟，阴行疾
也；仄匿则侯王其肃，言政急则阳行疾，阴行迟也。舒
者，臣强而专政；肃者，臣惧而太甚。”《荆州占》曰：“行疾，有
急事；行不及，多留事。月太盈，君恶之；太缩，臣恶之。
月再中，帝王穷；月出复没，天下乱。”

“月毁为三四，天下分乱。”一曰“将相伐主。”“月毁为二，将
相有谋。月分为两，无道之君失天下。”

“月坠于天，国有忧，大臣亡。”一曰“有道之臣亡。”

“两月并出，相重，急兵至；一曰两月并见，其下兵起，国
乱，地陷水涌，有亡国；一曰大臣争权；亦曰后宫宠妾
乱政；一曰天下有两主立，若相去二寸，臣灭其主。”《乙
己占》曰：“两月并出，天下治兵，异姓大臣争势为害，王
者宜选贤授之。”又曰：“日月重出，皆为暴兵残害，天下
将有亡，天下之象也。数月并出，国以乱亡。三、四、五、六”
月并见，天下争立为帝。一曰诸侯大臣争起，如月之数。《乙巳占》曰：“三月并见，其分有立，诸侯女主有竞。月
在东方，有小月承大月，小国毁，大国伐之，为主凶；在
西方，小月承大月，大国胜；大月承小月，小国胜。
月两弦中间，光盛而众多，或二或三、四、五、六，以至十
月，天子政在诸侯，天下分裂。”

《月𩰚》，其下有流血。凡两月三月皆有物如月，非真月
也。

“月中有非常气色”，皆为妃后，有阴谋事。月中有如人
行者，两主争，客胜。

月始生，有黑云贯月，名曰“缴云。”或一二，或三四，不出
三日，有暴雨。

月望而月中蟾兔不见者，所宿国大水，城陷，民流，亦
为女主宫中不安。

月生彗，其国昏乱。

月生芒，后族擅权，天子有忧。一曰：“月垂芒，其国乱。”月
上有黄芒，后有喜。

月生角，天下兵起，国受殃。月生四日而有两角，刺如
矛状，其国有弑逆。月上角，大主胜；下角，大贼胜。
月生牙齿，女主后妃乱，天下兵起。《黄帝占》曰：“大臣恣，
欺其君。”《荆州占》曰：“王者备左右；一曰妻妾黜，主灭歇；
一曰女主死；一曰群下相戮，有刺客。”

月生足，其下君忧。《河图秘征》曰：“帝失德，政不平，则月
生足，生赤足，臣有得罪者。”

月生爪，人君赏罚不公，偏任小人，以起兵乱，亦为有
刺，客在其分。《荆州占》曰：“月爪所指，其方烦扰，有土功
事。”《河图秘征》曰：“陪臣擅命，群下附和，则月举足垂爪。
或曰：诸侯叛，则月生足爪。”

“月生刺，贼臣在中国；亦曰其宿国君防刺客，若有兵
在外，则主将防之。”《荆州占》曰：“月一日生刺，贼生中国；
二日生刺，女主有隐疾；三日生刺，是谓内伤；四日生
刺，是谓蔽光；五日生刺，有妖言；六日生刺，其国亡邑；
七日生刺，其地弱；八日生刺，其地割；九日生刺，其地
饥，有兵；十日生刺，女子执政；十一日生刺，其地有阴
死者；十二日生刺，其下国昏乱；十三日生刺，是谓始
强，得地；十四日生刺，不利女君；十五日生刺，是谓盛
强，其下多兵；十六日生刺，是谓内弱，臣叛其主；十七
日生刺，是谓灭法，有兵；十八日生刺，是谓温死；十九
日生刺，是谓阳衰阴治，女子执事；二十日生刺，其分
有土功；二十一日生刺，千里外有聚”兵；二十二日生
刺，是谓始衰，贵人多死；二十三日生刺，是谓阴盛，女
子为王；二十四日生刺，中有大谋；二十五日生刺，是
谓阴隐，国有殃；二十六日生刺，多忧；二十七日生刺，
大饥；二十八日生刺，有攻城；二十九日生刺，是谓自
伐，其国有内乱。

常以月十四夜，候月中有气如飞鸟，其地无居者，
月中有黑子，黑气大如桃李，臣有蔽主明者。

月薄，女主忧，大臣失所。《志》曰：凡军行而遇日月薄，宜
收军，不利，有谋反。无交而蚀曰薄。或近望阴气侵迫，
赤黄无光者，慝气薄月也。

月无云而灭暗，谓之“夜冥。”人君昏听不明，法令不行，
将有死亡之兆。若杂以杀气寒惨者，必有大咎。三日
内有雨，则不占之。